BMW Σειρά 8

Η BMW Σειρά 8 είναι μια σειρά πολυτελών σπορ αυτοκινήτων τύπου grand tourer που έχουν παραχθεί και παράγονται από τη γερμανική αυτοκινητοβιομηχανία BMW.

Η πρώτη Σειρά 8 εισήχθη το 1989 υπό τον κωδικό μοντέλου E31 και ήταν διαθέσιμη μόνο ως 2-πορτο κουπέ, αν και το 1990 είχαν κατασκευαστεί και δοκιμαστεί επίσης και 3 πειραματικά πρωτότυπα καμπριολέ. Επίσης, τροφοδοτήθηκε από μια σειρά κινητήρων βενζίνης ατμοσφαιρικών V8 και V12, ενώ παρήχθη από τον Μάιο του 1989 έως τον Μάιο του 1999.

Η ονομασία Σειρά 8 επανεισήχθη το 2018 με τη δεύτερη γενιά της Σειράς 8. Τον Ιούλιο του 2018 ξεκίνησε η παραγωγή του coupé (G15) και τον Νοέμβριο του 2018 ξεκίνησε η παραγωγή του καμπριολέ (G14).

 Πρώτη γενιά (E31, 1990 - 1999) 

Η εξέλιξη της πρώτης γενιάς της Σειράς 8 ξεκίνησε τον Ιούλιο του 1981, ενώ η τελική φάση σχεδιασμού και ανάπτυξης του μοντέλου παραγωγής ξεκίνησε το 1986. Το μοντέλο παρουσιάστηκε επίσημα στο Σαλόνι Αυτοκινήτου της Φρανκφούρτης στις αρχές Σεπτεμβρίου του 1989, ως η BMW Σειρά 8 E31, αν και η παραγωγή της είχε ξεκινήσει ήδη από τον Μάιο του 1989. Κατασκευάστηκε για 10 ακριβώς έτη, έως τον Μάιο του 1999. Η πρώτη γενιά της Σειράς 8 σχεδιάστηκε με σκοπό να φτάσει σε επίπεδα υψηλότερα από το επίπεδο αγοράς της Σειράς 6 E24, με ακόμα μεγαλύτερη απόδοση, φουτουριστική και αεροδυναμική εμφάνιση και αυξημένη τιμή. Στα πλαίσια αυτά, έφερε μια σειρά κινητήρων βενζίνης ατμοσφαιρικών V8 και V12. Το σαλόνι της, ήταν αυστηρά 4-θέσιο.

Η αρχική Σειρά 8 ήταν το πρώτο στην ιστορία αυτοκίνητο που προσέφερε έναν κινητήρα V12 σε συνδυασμό με χειροκίνητο κιβώτιο 6 ταχυτήτων και ήταν επίσης ένα από τα πρώτα οχήματα παγκοσμίως με ηλεκτρονικό γκάζι οδήγησης. Παράλληλα, η Σειρά 8 ήταν ένα από τα πρώτα αυτοκίνητα της BMW που χρησιμοποίησε ανάρτηση με πίσω άξονα πολλαπλών συνδέσμων. Παράλληλα, εκτός από το εξ αρχής 6-τάχυτο μηχανικό κιβώτιο, αρχικά προσφερόταν και με 4-τάχυτο αυτόματο κιβώτιο, το οποίο την άνοιξη του 1994 άλλαξε σε 5-τάχυτο αυτόματο κιβώτιο. Επίσης, όλες οι εκδόσεις είχαν ηλεκτρονικό κόφτη της τελικής ταχύτητας στα 250 χιλιόμετρα την ώρα.

Όπως προαναφέρθηκε, η Σειρά 8 E31 μπήκε στην παραγωγή τον Μάιο του 1989, μόλις 1 μήνα μετά τη λήξη της παραγωγής της Σειράς 6 E24, αλλά δεν θεωρείται άμεσος διάδοχος του E24, για τον λόγο που τονίστηκε στην πρώτη παράγραφο, και η σημαντικά υψηλότερη τιμή της είχε αρνητικό αποτέλεσμα στις πωλήσεις. Επιπρόσθετα, οι πωλήσεις της Σειράς 8 E31 επλήγησαν και από την παγκόσμια ύφεση και τις αυξήσεις των τιμών στην ενέργεια στις αρχές της δεκαετίας του 1990, φαινόμενο που έπληξε και γενικότερα, σε παγκόσμια κλίμακα, όλη την κατηγορία των σπορ αυτοκινήτων υψηλών επιδόσεων, αλλά και αρκετά ακόμα μοντέλα μεγάλου κυβισμού.

Ένα ακόμα άμεσο αποτέλεσμα της τότε παγκόσμιας ύφεσης, ήταν ότι η αρχική Σειρά 8 δεν απέκτησε ποτέ έκδοση M, αν και τα πρώτα χρόνια της, είχε εξεταστεί σοβαρά το ενδεχόμενο να παραχθεί και μια έκδοση «M8», εξαιρετικά υψηλής ιπποδύναμης, έως και 600 hp, ως ανταγωνιστής των μοντέλων της Ferrari, και μάλιστα είχε κατασκευαστεί και ένα σχετικό πειραματικό αντίτυπο BMW M8. Τελικώς όμως ακυρώθηκε, επειδή η BMW θεώρησε τότε, λόγω της παγκόσμιας οικονομικής ύφεσης στις αρχές της δεκαετίας του 1990, και ανακοίνωσε επίσημα ότι δεν θα υπήρχε επαρκώς μεγάλος αριθμός υποψήφιων αγοραστών για την M8 ώστε να γίνει εμπορικώς βιώσιμη. Ωστόσο, υπήρξε στη θέση της μια κορυφαία έκδοση της Σειράς 8, η BMW 850CSi, που κατασκευάστηκε από το 1992 έως το 1996 σε μόλις 1.510 αντίτυπα, και συνδυάστηκε αποκλειστικά με το 6-τάχυτο χειροκίνητο κιβώτιο.

Τελικώς, η παραγωγή του E31 σταμάτησε τον Μάιο του 1999, μετά από 10 ακριβώς έτη παραγωγής, αφού είχαν κατασκευαστεί 30.600 αντίτυπα, και χωρίς να υπάρξει τότε άμεσος διάδοχος, λόγω των χαμηλών πωλήσεων. Μάλιστα στη Βόρεια Αμερική οι πωλήσεις του είχαν σταματήσει ήδη από το 1997. Στις Ηνωμένες Πολιτείες, συνολικά 7.232 αυτοκίνητα πωλήθηκαν μεταξύ του 1990 και του 1997. Στην Ευρώπη, το αυτοκίνητο διατέθηκε έως το 1999. Συνολικά παρήχθησαν 31.621 αυτοκίνητα, ενώ ενδεικτικό της χαμηλής του ζήτησης είναι ότι όταν διακόπηκε είχε μείνει το τελευταίο μοντέλο της BMW που δεν προσέφερε πλευρικούς αερόσακους, αν και είχε ήδη αποκτήσει στάνταρ 2 μπροστινούς αερόσακους, οδηγού και συνοδηγού.

Από εμπορική άποψη, το μοντέλο αποδείχθηκε εξαιρετικά ανεπιτυχές, καθώς η ανάπτυξη του αυτοκινήτου κόστισε στην εταιρεία 1 δισεκατομμύριο γερμανικά μάρκα. Εκείνη την εποχή ήταν το πιο ακριβό αυτοκίνητο της BMW όσον αφορά το κόστος της ανάπτυξης και εξέλιξης. Όταν η E31 εμφανίστηκε στην αγορά, έγινε επίσης η πιο ακριβή BMW για τους υποψήφιους αγοραστές και παρέμεινε η ακριβότερη BMW έως την εισαγωγή της BMW Ε38 L7 το 1997. Το βασικό μοντέλο αποτιμήθηκε σε 80.000 γερμανικά μάρκα στη γερμανική αγορά και η ακριβότερη έκδοση έφτασε να κοστίζει 150.000 μάρκα, και μάλιστα η E31 ήταν ακριβότερη ακόμα και, για παράδειγμα, από την Mercedes-Benz SL-Class R129.

 Δεύτερη γενιά (G14 / G15 / G16, 2018 - σήμερα) 

Η νέα BMW Σειρά 8 ανακοινώθηκε στις 15 Ιουνίου 2018, αναβιώνοντας έτσι την ονομασία, ενώ τον Ιούλιο του 2018 ξεκίνησε η παραγωγή του coupé (G15) και τον Νοέμβριο του 2018 ξεκίνησε η παραγωγή του καμπριολέ (G14). Και οι δύο εκδοχές, κατασκευάζονται στο εργοστάσιο συναρμολόγησης της BMW στο Ντίνγκολφινγκ της Γερμανίας.

Διεθνώς, η σημερινή Σειρά 8 G15 φέρει έναν βενζινοκινητήρα 4.4 λίτρων V8 με twin-turbo (αντίθετα με τη Σειρά 8 πρώτης γενιάς, δεν θα υπάρξει κινητήρας V12, για λόγους μείωσης των εκπομπών καυσαερίων), έκδοση που ονομάζεται M850i xDrive. Ειδικότερα στην Ευρώπη, προσφέρεται και μια έκδοση 840d xDrive με 3.0 λίτρων 6-κύλινδρο σε σειρά (I6) κινητήρα τουρμποντίζελ. Αξιοσημείωτη ιδιότητα της BMW Σειράς 8 δεύτερης γενιάς, είναι ότι και οι δύο κινητήρες συνδυάζονται αποκλειστικά με στάνταρ 4-κίνηση, τη γνωστή τετρακίνηση xDrive της BMW.

Αναμένεται και ένα 4-πορτο στυλ αμαξώματος Gran Coupé (G16), ως διάδοχος της σειράς F06 / F12 / F13 της Σειράς 6. Επίσης, ένα μοντέλο Μ8 υψηλής απόδοσης εισήχθη στο Σαλόνι Αυτοκινήτου της Γενεύης τον Μάρτιο του 2020. Το 2022, η BMW Σειρά 8 υπέστη μια ανανέωση στην αισθητική και στην τεχνολογία.

 Παραπομπές 

 Εξωτερικοί σύνδεσμοι 

 Η επίσημη ιστοσελίδα της BMW Σειράς 8 

8 Σειρα
Κατηγορία:Αυτοκίνητα πολυτελείας
Κατηγορία:Σπορ αυτοκίνητα
Κατηγορία:Γερμανικά αυτοκίνητα